“ஆதிசங்கர பாண்டியர் மன்னர் காலத்தில் இந்தச் சிதம்பர விநாயகர் கோயில் கட்டப்பட்டது. குன்றக்குடி அடிகளார், பள்ளிவாசலுக்கு நிலம் வழங்கியிருக்கிறார். இன்னும் திருத்தளிநாதர் கோயில் தேர் பராமரிப்பு போன்றவற்றைச் செய்து வந்த குடும்பம் தேக்காபுலி வகையறா. இவர்களுக்கு இந்தக் கோயில் திருவிழாவின்போது மரியாதை செய்யும் வழக்கம் இன்றைக்கும் இருக்கிறது. விநாயகர் சதுர்த்தி, மார்கழி மாதங்களில் சாமிப்பாட்டு போடும்போது பள்ளிவாசலில் ஒலிபெருக்கியை அணைத்துவிடுவார்கள். இந்தத் திருவிழாக்களின்போது இஸ்லாமியர்கள் வாழ்த்திப் பேசுவதும் இங்கேதான் நடக்கிறது. இங்குள்ள கான்சாகிப் சமாதிக்கு, இந்துக்கள்தான் சந்தனக்கூடை சுமந்து சென்று, சந்தனம் பூசுவார்கள். ராஜகாளியம்மன் கோயில் பூச்சொரிதல் விழாவின்போது முஸ்லிம்கள் பூக்கூடை எடுத்து வருகிறார்கள். இந்தச் சுவர் எங்கள் ஊரில் மத நல்லிணக்கம் இருப்பதற்கான அடையாளம். இங்கு இந்து முஸ்லிம் வேற்றுமை கிடையாது. எல்லோரும் ஒற்றுமையாக இருக்கிறோம். இதே நிலை எதிர்காலத்திலும் தொடர வேண்டும் என்பதுதான் எங்கள் எல்லோருடைய ஆசையும்” என்கிறார் சேது.சிவராமன். இவர், காங்கிரஸ் கட்சியின் சிவகங்கை மாவட்ட இணைச் செயலாளர்.